
Spoštovani! 
Naročeni ste na preiskavo: perfuzijska scintigrafija srca v mirovanju za oceno viabilnosti miokarda. 

NAMEN
Preiskava je namenjena ugotavljanju prekrvavitve in krčljivosti srčne mišice v mirovanju ter opredelitvi viabilnosti srčne mišice.

PRIPRAVA
Na dan preiskave lahko normalno jeste, pijete in vzamete vsa zdravila. Pred preiskavo ne izvajajte športnih aktivnosti, izogibajte se telesnim naporom. Ne pijte alkoholnih pijač in ne kadite.
Če ste nepokretni oz. težko pokretni, vas prosimo, da pridete s spremljevalcem. 
Če ste noseči ali menite, da ste, vas prosimo, da nas na to opozorite pred začetkom preiskave.

POTEK PREISKAVE
Cel postopek preiskave od priprave do konca slikanja po navadi traja 1h-1.5h. Glede na namen slikanja, splošno stanje in morebitne pridružene bolezni lahko preiskavo pričnemo z dajanjem zdravila gliceriltrinitrat (Nitrolingual, podjezično pršilo). Pršila ne uporabimo v primeru kontraindikacij za uporabo. Ob tem ves čas kontroliramo krvni tlak in utrip. Zatem v žilo  vbrizgamo radioaktivno snov (99mTc-MIBI), ki se nakopiči v srčni mišici sorazmerno s krvnim pretokom v srčni mišici. V čakalnici počakate na slikanje, počivate, se ne naprezate, popijete kozarec do dva vode (v čakalnici je avtomat z vodo). Približno v času do ene ure po vbrizgu radioaktivne snovi s kamero beležimo razporeditev snovi v srčni mišici. Med slikanjem je potrebno mirno ležati na preiskovalni mizi približno 20 minut, detektorja kamere medtem počasi zakrožita okrog prsnega koša. 

Preiskava poteka praviloma brez zapletov. Po dajanju podjezičnega pršila gliceriltrinitrata lahko kratkotrajno za nekaj minut nekoliko pade krvni tlak z občutkom zaspanosti, pojavi se lahko rdečica obraza, glavobol. Alergijske reakcije na radioaktivno snov so redke. Med preiskavo prejeto sevanje je primerljivo s sevanjem zaradi naravnega ozadja v 3-5 letih. 

V prvih 24 urah po preiskavi omejite zelo tesen kontakt z drugo osebo na manj kot 4 ure. 
V primeru potovanja v tujino znotraj dveh dni po preiskavi nas, prosimo, obvestite, da vam posredujemo informacije, ki jih boste morda potrebovali pri prehodu meje.

VPRAŠANJA
Če imate vprašanje, povezano z naročeno preiskavo, se lahko po telefonu (03 423 3619) pogovorite z radiološkim inženirjem vsak dan med 8. in 12. uro.

